b'\n_START_ARTICLE_\nGavriil Adrianovi\xc4\x8d Tihov\n_START_SECTION_\n\xc5\xbdivljenjepis\n_START_PARAGRAPH_\nOd 1906 do 1941 je Tihov delal kot opazovalec na Pulkovskem observatoriju. Leta 1927 je postal dopisnik Akademije znanosti ZSSR. Po odpravi v Alma-Ato (danes Almati), da bi opazoval Son\xc4\x8dev mrk, je ostal tam, in postal eden od ustanoviteljev Kazahstanske akademije znanosti._NEWLINE_Z izkori\xc5\xa1\xc4\x8danjem kromati\xc4\x8dne aberacije je izumil t. i.\xc2\xa0\xc2\xbbperjasti spektrograf\xc2\xab. Z namestitvijo obro\xc4\x8daste opne pred objektiv je opazovalcu omogo\xc4\x8dil zelo enostavno dolo\xc4\x8ditev barve in spektralnega razreda zvezde. Bil je med prvimi, ki so za pove\xc4\x8danje kontrasta povr\xc5\xa1inskih podrobnosti na planetih uporabljali barvne filtre._NEWLINE_Leta 1947 je na Kazahstanski akademiji znanosti ustanovil oddelek za\xc2\xa0\xc2\xbbastrobotaniko\xc2\xab\xc2\xa0ter preu\xc4\x8deval rastline, ki \xc5\xbeivijo v skrajnih razmerah, kot npr. v tundri ali v pamirskih gorah. Verjel je v obstoj vegetacije na Marsu._NEWLINE_V \xc4\x8dast Gavriila Adrianovi\xc4\x8da Tihova sta poimenovana kraterja na Luni in Marsu ter asteroid 2251 Tihov.'